आधुनिक हिन्दी साहित्य में राहुल सांकृत्यायन बड़े घुमक्कडी प्रवृत्ति के साहित्यकार माने जाते हैं। राहुल के बाद एक अज्ञेय ही हैं, जिन्हें हिन्दी साहित्य में सबसे अधिक ‘घुमक्कडी प्रवृत्ति’ के साहित्यकार के रूप में पहचान मिली है। ‘राहों के अन्वेषी’ के रूप विख्यात अज्ञेय अपने जीवन में देश-विदेश की अनेक यात्राएं की। वे न कभी थके, और ना ही कभी रुके। ‘रमता राम’ की तरह सदा भ्रमण करते रहे। ‘बहता पानी निर्मला’ शीर्षक वृत्तांत में अज्ञेय लिखते हैं – “यों तो वास्तविक जीवन में भी काफ़ी घूमा-भटका हूं, पर उस से कभी तृप्ति नहीं हुई, हमेशा मन में यही रहा कि कहीं और चलें, कोई नयी जगह देखें, और इस लालसा ने अभी भी पीछा नहीं छोड़ा है। ”1 अज्ञेय स्वयं को ना ही नगर का मानते हैं और ना ही ग्राम का, बल्कि वे तो अपने को ‘अटवी’ का मानते हैं। जिस प्रकार अटवी यानी जंगल के प्राणी विमुक्त रूप से विचरण करते रहते हैं ठीक वैसे ही अज्ञेय भी आजीवन भ्रमण करते रहे, भौतिक रूप से भी और मानसिक या आंतरिक रूप से भी। अज्ञेय ने बाह्य-यात्राओं की तुलना में कहीं अधिक मात्रा में अंतर्यात्राएँ की हैं। एक स्थल पर अज्ञेय ने लिखा भी हैं कि “वास्तव में जितनी यात्राएँ स्थूल पैरों से करता हूँ, उस से ज्यादा कल्पना के चरणों से करता हूं।” अज्ञेय कहीं रुके नहीं। अज्ञेय की मान्यता है कि “देवता भी जहां रुके कि शिला हो गये, और प्राण-संचार के लिए पहली शर्त है गति, गति, गति !”2 इसीलिए यह ‘यायावर’ हमेशा भटकता रहा, कभी भी अपने पैरों तले घास जमने नहीं दिया।